Forslag til Rådets afgørelse om suspension af aftalen mellem regeringen for Republikken Guinea-Bissau og Det Europæiske Økonomiske Fællesskab om fiskeri ud for Guinea-Bissaus kyst (1999/C 22/07) KOM(1998) 777 endelig udg. - 98/0355(CNS)

(Forelagt af Kommissionen den 16. december 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

I henhold til den aftale mellem Det Europæiske Økonomiske Fællesskab og regeringen for Republikken Guinea-Bissau om fiskeri ud for Guinea-Bissaus kyst, der blev undertegnet i Bissau den 27. februar 1980 (1), godkendte Rådet ved forordning (EF) nr. 2615/97 (2), protokollen om fastsættelse af fiskerimulighederne og den finansielle modydelse for perioden fra 16. juni 1997 til 15. juni 2001;

på grund af den væbnede konflikt, der har ramt Guinea-Bissau siden juni 1998, har regeringen for Guinea-Bissau siden denne dato ikke været i stand til at garantere det normale forløb af fiskeriaktiviteterne i henhold til nævnte aftale;

på grund af den deraf følgende farlige situation for de berørter EF-fartøjer er det nødvendigt midlertidigt at suspendere fiskeriaktiviteterne i henhold til aftalen fra juni 1998 til det tidspunkt, hvor freden genoprettes; den midlertidige indstilling af fiskeriaktiviteterne indebærer, at betalingen af den finansielle modydelse, der er omhandlet i artikel 2 i nævnte protokol, suspenderes for andet år af anvendelsen; aftalen bør derfor suspenderes;

Fællesskabet skal dog give et åbningssignal til krigsparterne i Guinea-Bissau for at tilskynde dem til at finde en forhandlingsløsning på konflikten med henblik på at genskabe varig fred og oprette en regering, der kan sikre normal budgetgennemførelse og føre kontrol med fiskeriaktiviteterne i henhold til aftalen;

med henblik herpå tager Rådet Kommissionens afgørelse om at åbne en særlig konto, hvortil den finansielle modydelse overføres, til efterretning; Rådet finder det endvidere hensigtsmæssigt at fastlægge særlige procedurer for ophævelse af suspensionen og at fastsætte regler for ydelse af støtte til Guinea-Bissau på fiskeriområdet;

reglerne bør fastsætte, at den finansielle modydelse for den resterende periode af andet år af protokollens anvendelse straks udbetales, når betingelserne er til stede for at genoptage fiskeriaktiviteterne; det bør fastsættes, at restbeløbet på den særlige konto i givet fald kan ydes som støtte til at genoprette faciliteter for fiskeriaktiviteter, herunder infrastrukturer for fiskerikontrol, der gennemføres af administrationen i Guinea-Bissau, med et beløb og efter regler, der fastlægges sammen med de retmæssige myndigheder i Guinea-Bissau -

TRUFFET FØLGENDE AFGØRELSE:

Artikel 1

Den aftale mellem Det Europæiske Økonomiske Fællesskab og regeringen for Republikken Guinea-Bissau om fiskeri ud for Guinea-Bissaus kyst, der blev undertegnet i Bissau den 27. februar 1980 (3) suspenderes fra den 19. juni 1998.

Artikel 2

Når betingelserne for at genoptage fiskeriaktiviteterne i henhold til aftalen i artikel 1 er opfyldt, kan Rådet på forslag af Kommissionen beslutte at ophæve suspensionen af aftalen og at fastsætte regler for ydelse af støtte til at genoprette faciliteter for fiskeriaktiviteterne, herunder infrastrukturer for fiskerikontrol.

Indtil en sådan beslutning foreligger, og så snart der er genoprettet en varig fred, som tillader, at fiskeriet genoptages på de betingelser, der er fastsat i fiskeriaftalen, bemyndiges Kommissionen til at beslutte, at fiskeriaktiviteterne kan genoptages midlertidigt.

Artikel 3

Denne afgørelse offentliggøres i De Europæiske Fællesskabers Tidende.

(1) EFT L 226 af 29.8.1980, s. 33.

(2) EFT L 353 af 24.12.1997, s. 7.

(3) EFT L 226 af 29.8.1980, s. 33.